Fra d. 1. september er det ikke længere firmaet Remondis, der står for at indsamle renovation- og papiraffald i Frederikshavn Kommune. Frederikshavn Forsyning og Remondis har indgået en opsigelsesaftale, en information som skraldemændene blev orienteret om på et møde tirsdag formiddag. Opsigelsen af aftalen kommer efter et forår, hvor skraldemændene i Frederikshavn strejkede i mere end en uge. Skraldemændene nedlagde arbejdet, fordi de mener, at arbejdspresset har været for stort. De mener ikke, at de har kunnet nå at gøre deres arbejde på den tid, der var sat af til det. Undervejs i forløbet valgte skraldemænd i 25 andre kommuner at strejke i sympati med deres kollegaer i Frederikshavn. Vil sikre forsyningssikkerhed Som en del af den indgåede opsigelsesaftale overtager Frederikshavn Forsyning 14 skraldebiler. - Vi har forhandlet med Remondis A/S gennem de sidste par måneder. Forsyningens fokus i disse forhandlinger har været at sikre forsyningssikkerheden overfor vores kunder. Det har derfor været en afgørende forudsætning i forhandlingerne, at vi med aftalen sikrer råderet over vognparken, fortæller bestyrelsesformand i Frederikshavn Forsyning, Jens Hedegaard Kristensen, i en pressemeddelelse. Det er endnu uvist, hvem der fremover skal hente skraldet hos frederikshavnerne. - Vi vil i de kommende dage og uger vurdere, hvordan opgaven løses bedst under hensyntagen til vore krav om forsyningssikkerhed, fleksibilitet og økonomi. Om dette skal ske ved nyt udbud eller ved hjemtagelse af opgaven er det endnu for tidligt at konkludere, udtaler Jens Hedegaard Kristensen. Det er ligeledes uklart, hvad der skal ske med de nuværende skraldemænd. - For at skabe det bedst mulige grundlag for den fremtidige opgaveløsning, vil vi i den kommende periode holde møder med 3F og skraldemændene for at afklare vore forventninger og muligheder, siger Jens Hedegaard Kristensen.

Referat:
Frederikshavn Forsyning og Remondis stopper samarbejdet. Det sker efter et forår med en ugelang strejke.